text: Ulykke spærrede motorvej ved Vejle
  26 marts 2013 kl. 10.13
  To biler stødte sammen på motorvejen E45 ved Vejle, og det skabte kø på motorvejen. Ingen kom til skade.
  Et trafikuheld med to biler spærrede tirsdag formiddag det ene sydgående spor på den jyske E45 motorvej nær Vejle, og politiet advarede om kraftige opbremsninger.
  Men bilerne er nu flyttet, og der er ikke sket andet end materiel skade ved uheldet.
  Trafikanterne skal dog stadig holde øje med kø på stedet.
  - Så er bilerne væk og begge vognbaner er åbne igen, så mangler vi lige afvikling af lidt kø på E45 mod syd, oplyser Sydøstjyllands Politi på Twitter.
  Ulykken skete ved afkørsel Hedensted kort før 09.30, og Sydøstjyllands Politi blev sammen med en ambulance sendt til stedet.
  